Ai 13 di Avrîl il Bòrd na Gàidhlig, l’organisim di riferiment de politiche linguistiche pal gaelic scozês, al à presentât “Ginealach Ùr na Gàidhlig”: un plan di azion par incressi il numar des personis che a fevelin par gaelic. Il document al è stât preparât pal guvier scozês e al à dentri propuestis in detai par aumentâ il numar di personis che a imparin e che a doprin il gaelic e par miorâ l’acès aes risorsis e aes struturis che a àn chest stes fin. A son cinc i cjamps di azion primarie, ven a dî: la scuele, la educazion prescolâr, la educazion pai adults, la poie ai gjenitôrs e la promozion linguistiche. Par ognidun di lôr si sugjerissin strategjiis di intervent, risorsis necessariis e timps di rispietâ. No je une rispueste uniche e no je une soluzion sole che e permet di salvâ une lenghe minorizade – al à spiegât il president dal Bòrd, Arthur Cormack – duncje, par sigurâ l’avignî dal gaelic, si à di meti in vore une schirie di strategjiis che a àn di jessi svilupadis in maniere coordenade. Tra lis propuestis concretis si fevele di un aument dal 15% dai fruts che a frecuentin lis scuelis primariis gaelichis: un obietîf che si podarès rivâi cence bisugne di un aument des risorsis, ma cuntun ûs diviers dal milion e mieç di sterlinis che cumò a vegnin metudis ta chest setôr.
Font: Bòrd na Gàidhlig, 13/04/10; BBC, 15/04/10
fur_Latn gla_Latn